Kedves Szülők!

A 2018. március 7-én lezajlott kerekasztal beszélgetés lényegi összefoglalóját, mint a Clarisseum Református Óvoda gyermekorvosa bocsátom az intézménybe járó családok rendelkezésére:

 ***Mikor mehet a gyermekünk közösségbe a szakmai ajánlások szerint?***

Sok a tévhit, fél információ, ezzel kapcsolatban. Átnéztük a kerekasztal beszélgetés kapcsán, hogy melyik tünet csak figyelmeztető jel, amelynél figyelni kell gyermekünket, hogy lesz-e más társuló tünet, vagy már reggel felkelésnél lehet tudni, hogy aznap biztos nem mehet közösségbe a gyermekünk.

***Intő jelek, amelyek közelgő betegségek jelei lehetnek:***

* Bágyadtság
* Étvágytalanság
* Nátha, orrfolyás
* Álmosság
* Nyűgösség

***Biztos jelek, amelyekkel NE ENGEDD a gyermeket közösségbe:***

A következő gyakori tünetek **betegségek jelei,** ezért ezekkel ne engedd óvodába, bölcsődébe a gyeremeket!

 Hogy kiderüljön, milyen betegségben szenved, el kell vinni a gyermekorvoshoz.

* Hőemelkedés, láz: mindenképp valamilyen induló fertőzés jelei. Csak 2 teljesen láztalan és tünetmentes nap után javasolt ismételten közösségbe vinni a gyermekünket.
* Kiütés: sok esetben fertőzés vagy nagyon komoly betegség jele lehet, de természetesen krónikus, nem fertőző betegség is állhat mögötte, ennek eldöntése a gyermekorvos feladata.
* Piros-váladékos szem: többnyire a kötőhártya gyulladás okozza, mely fertőz.
* Fülfájás: vírusos vagy bakteriális fertőzés állhat a hátterében.
* Hányás, hasmenés: többnyire vírusos vagy bakteriális fertőzés jele.

Ezekben az esetekben természetesen nemcsak azért nem ajánlott közösségbe vinni a gyermekünket, mert esetleg megfertőzhet másokat, hanem azért sem, mert gyermekünk szervezete legyengült, könnyebben kap meg újabb, a közösségben jelenlévő fertőzést. Hagyjunk időt a lábadozásra és a fizikális állapot helyreállására, mert ezzel is megelőzhető a következő betegség!

Szeged, 2018. 03. 19. Dr. Csilek Éva gyermekorvos